इंग्लैंड की जीत पर मुहर लगाने वाले गंभीर ने कहा कि इस टेस्ट सीरीज में इंग्लैंड का पलड़ा मजबूत नजर आता है क्योंकि इंग्लिश टीम में जेम्स एंडरसन और स्टुअर्ट ब्रॉड जैसे तेज गेंदबाज हैं। गंभीर ने कहा कि एंडरसन हमेशा से ही भारतीय टीम के लिए बड़ी परेशानी रहे हैं। हालांकि उन्होंने भारत के बारे में भी कहा कि इस वक्त भारतीय टीम की गेंदबाजी में विविधता है और टीम के गेंदबाज में इतनी क्षमता है कि वो 20 विकेट ले सकते हैं। इंग्लैंड की टीम के पास अनुभवी गेंदबाजी आक्रमण है साथ ही बल्लेबाजी में भी गहराई है। टीम में बेन स्टोक्स जैसा ऑलराउंडर है जो टीम को बैलेंस करता है। आप एलिएस्टर कुक को कम नहीं आंक सकते। इसके बाद उनकी टीम में जो रूट और जोस बटलर जैसा क्लासी बल्लेबाज मौजूद है। ऐसे में मुझे लगता है कि इंग्लिश टीम ज्यादा संतुलित दिख रही है और उनके जीतने की संभावना ज्यादा है। हालांकि कुछ दिन पहले गंभीर ने कहा था कि इंग्लैंड में कंडीशन चाहे जैसा भी हो भारतीय टीम को टेस्ट की नंबर एक टीम होने के नाते अच्छा खेलने की कोशिश करनी चाहिए।